ยูเครนร้องขออาวุธเพิ่มด่วน - ฟินแลนด์จับมือสวีเดนส่งทูตเจรจาตุรกีหาทางเข้าร่วมนาโต้
Several nations are donating artillery ammunition, tanks and coastal defense systems, US Defense Secretary Lloyd Austin says
รัฐมนตรีคูเลบา ทวีตในวันอังคารว่า "ยังคงเร็วเกินไปที่จะสรุปว่ายูเครนมีอาวุธครบทั้งหมดที่ต้องการแล้ว" และว่า "การรุกรานของรัสเซียในแคว้นดอนบาสเป็นการโจมตีที่โหดเหี้ยม และเป็นการสู้รบครั้งใหญ่ที่สุดในยุโรปนับตั้งแต่สงครามโลกครั้งที่สอง" พร้อมกระตุ้นให้ชาติพันธมิตรเร่งจัดส่งความช่วยเหลือด้านอาวุธและกระสุนให้แก่ยูเครน โดยเฉพาะเครื่องยิงจรวดแบบหลายลูก (MLRS) และปืนใหญ่พิสัยไกล เป็นต้น รัฐมนตรีคูเลบาเรียกร้องให้มีความช่วยเหลือทางทหารเพิ่มเติม หลังจากที่เมื่อวานนี้ รัฐมนตรีกลาโหมสหรัฐฯ ลอยด์ ออสติน กล่าวว่า 20 ประเทศทั่วโลกกำลังจัดส่งความช่วยเหลือชุดใหม่ไปให้แก่ยูเครน รมต.ออสติน เปิดเผยข้อมูลดังกล่าวระหว่างการประชุมออนไลน์กับผู้แทนกลุ่มพันธมิตร ประกอบด้วยตัวแทนจากกว่า 40 ประเทศและองค์กรต่าง ๆ ที่เข้าร่วมตั้งกลุ่ม Ukraine Defense Contact Group เพื่อหารือกรณีความช่วยเหลือสำหรับยูเครน ทางเดนมาร์กยืนยันว่าจะจัดหาขีปนาวุธและเครื่องยิงฉมวกให้แก่ยูเครน ส่วนสาธารณรัฐเชกบริจาคเฮลิคอปเตอร์โจมตี รถถัง และเครื่องยิงจรวด รัฐมนตรีว่าการกระทรวงการต่างประเทศฟินแลนด์ เพกกา ฮาวิสโต กล่าวว่า ฟินแลนด์และสวีเดนกำลังส่งตัวแทนการทูตไปยังกรุงอังการา ตุรกี เพื่อเจรจากับเจ้าหน้าที่ตุรกีในวันพุธนี้เรื่องการอนุญาตให้ทั้งสองประเทศเข้าร่วมเป็นสมาชิกองค์การสนธิสัญญาแอตแลนติกเหนือ หรือ นาโต้ ทั้งนี้ การสมัครเข้าร่วมองค์การนาโต้ของสวีเดนและฟินแลนด์ถูกคัดค้านจากตุรกีซึ่งเป็นหนึ่งในสมาชิกของนาโต้เช่นกัน ประธานาธิบดีตุรกี เรจิบ เทยิบ เออโดวาน กล่าวว่า ตุรกีไม่สนับสนุนฟินแลนด์และสวีเดน เนื่องจากทั้งสองประเทศมีประวัติเรื่องการอนุญาตให้สมาชิกกลุ่มติดอาวุธของชาวเคอร์ดิช ซึ่งทางตุรกีระบุว่า เป็นกลุ่มก่อการร้าย ให้อาศัยและลี้ภัยในทั้งสองประเทศของแถบสแกนดิเนเวียได้ ผู้นำตุรกียืนยันว่า สวีเดนและฟินแลนด์ต้องยุติการสนับสนุนกลุ่มติดอาวุธดังกล่าวเสียก่อน รวมทั้งยกเลิกคำสั่งห้ามขายอาวุธบางอย่างให้แก่ทางการตุรกีด้วย รมว.ต่างประเทศฟินแลนด์ กล่าวที่การประชุม World Economic Forum ที่เมืองดาวอส ว่า "เราเข้าใจดีว่าตุรกีมีความกังวลเรื่องความมั่นคงของตนเองสืบเนื่องจากการก่อการร้าย แต่เราเชื่อว่าเรื่องนี้สามารถแก้ไขจัดการได้" ด้านเลขาธิการนาโต้ เยนส์ สโตลเทนเบิร์ก กล่าวที่เมืองดาวอสเช่นกันว่า องค์การนาโต้มีความมั่นใจว่าในที่สุดแล้ว ประเทศสมาชิกทุกประเทศจะยินดีต้อนรับฟินแลนด์และสวีเดนเข้าเป็นสมาชิกด้วย "ปูตินไม่ต้องการให้เพื่อนบ้านของรัสเซียเข้าร่วมกับนาโต้มากขึ้นและได้เริ่มก่อสงคราม แต่ขณะนี้นาโต้กำลังต้อนรับสมาชิกที่มีพรมแดนติดกับรัสเซียเพิ่มและมีขนาดใหญ่ขึ้นด้วย" เลขาธิการนาโต้กล่าว